REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/487-15

24. novembar 2015. godine

B e o g r a d

ZAPISNIK

21. SEDNICE ODBORA ZA ZAŠTITU ŽIVOTNE SREDINE,

ODRŽANE 24. NOVEMBRA 2015. GODINE

Sednica je počela u 11,07 časova.

Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Boban Birmačević, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Gordana Topić, Đorđe Kosanić, kao i Gordana Čomić, zamenik člana Dejana Nikolića i Nenad Milosavljević, zamenik člana Ivane Dinić.

Sednici nisu prisustvovali članovi Odbora: Adriana Anastasov, Ivana Dinić, Dejan Nikolić, Momo Čolaković, Nada Lazić, Ivan Karić i Šaip Kamberi.

Sednici su prisustvovali: dr Stana Božović, državni sekretar Ministarstva poljoprivrede i zaštite životne sredine, Aleksandar Vesić, pomoćnik ministra, Sektor za planiranje i upravljanje u životnoj sredini, Željko Pentelić, pomoćnik ministra, Sektor inspekcije za zaštitu životne sredine, Slobodan Erdeljan, pomoćnik ministra, Sektor za zaštitu životne sredine, Gordana Petković, načelnik u Sektoru za međunarodnu saradnju, Sandra Sperlić, savetnik u Odseku za evropske integracije u oblasti životne sredine, Milan Stevanović, savetnik, Božidar Miskinović, savetnik, Odsek za ekonomske instrumente u oblasti zaštite životne sredine, Danijela Božanić, šef Odseka za klimatske promene, Dijana Stanković, načelnik Odeljenja za finansijsko praćenje programa i projekata u oblasti zaštite životne sredine, Filip Radović, direktor Agencije za zaštitu životne sredine, kao i predstavnici Zelene stolice: Tanja Petrović, izvršna direktorka Mladih istraživača Srbije i Mirko Popović iz Beogradske otvorene škole.

Na predlog predsednika Odbora, usvojen je (sa 10 glasova za i jedan član Odbora nije glasao) sledeći:

D n e v n i r e d :

1. Informisanje o Izveštaju Evropske komisije u delu koji se odnosi na Poglavlje 27;
2. Informacija o radu Ministarstva poljoprivrede i zaštite životne sredine, za deo koji se odnosi na zaštitu životne sredine, za period novembar 2014.-januar 2015. godine;
3. Informacija o radu Ministarstva poljoprivrede i zaštite životne sredine, za deo koji se odnosi na zaštitu životne sredine, za period februar-april 2015. godine;
4. Informacija o radu Ministarstva poljoprivrede i zaštite životne sredine, za deo koji se odnosi na zaštitu životne sredine, za period maj-jul 2015. godine;
5. Razno.

Pre prelaska na razmatranje utvrđenog Dnevnog reda, jednoglasno je usvojen, bez primedaba, Zapisnik 20. sednice Odbora, održane 3. novembra 2015. godine.

Prva tačka dnevnog reda - **Informisanje o Izveštaju Evropske komisije u delu koji se odnosi na Poglavlje 27**

Stana Božović, državni sekretar Ministarstva poljoprivrede i zaštite životne sredine predstavila je aktivnosti Ministarstva, koje su preduzete od posete komesara Evropske komisije gospodina Baroza i predstavljanja Izveštaja o napretku Republike Srbije pre dve godine do danas. Osvrnula se na ocene napretka navedene u tom izveštaju kada je u pitanju Poglavlje 27, uporedivši ih sa ocenom datom u poslednjem izveštaju Evropske komisije. Skrenula je pažnju na veliki broj nasleđenih problema sa kojima je Ministarstvo moralo da se izbori. Istakla je da se danas sektor životne sredine i klimatskih promena sa pravom može nazvati zelenim sektorom. Navela je da je Vlada Republike Srbije, na sednici održanoj 4. septembra, usvojila Post-skrining dokument, koji predstavlja najvažniji strateški okvir, koji daje jasnu viziju, rokove, planove i načine finansiranja transpozicije i implementacije skoro jedne trećine evropskog pravnog okvira. Posebna pažnja je posvećena upravljanju otpadom, upravljanju otpadnim vodama, vodosnabdevanju i industrijskom zagađenju. Ovaj dokument je izrađen u konsultacijama sa svim relevantnim institucijama i predstavnicima privrede i civilnog sektora, kao i lokalnih samouprava. Naglasaila je da je Ministarstvo rešilo 80% svih problematičnih projekata, finansiranih iz fondova Evropske unije. Navela je da Ministarstvo sprovodi infrastrukturne projekte vredne 100 miliona evra, a radi i na projektnoj dokumentaciji za upravljanje otpadom i otpadnim vodama za projekte vredne oko 150 miliona evra. Ukazala je na spremnost da se Poglavlje 27 otvori bez početnih merila, zato što je u ovoj oblasti u poslednje dve godine napravljen veliki pomak.

Osvrnuvši se na rad Ministarstva poljoprivrede i zaštite životne sredine, istakla je da je usvojeno pet zakona, a da se četiri zakona nalaze u proceduri. Navela je da su pripremljene i usvojene 22 uredbe i 33 pravilnika. Dodala je da su uspešno sprovedena tri tendera za uklanjanje i trajno zbrinjavanje opasnog otpada preduzeća u restrukturiranju i stečaju (Prva Iskra - Barič, Ekogas – Šabac, Viskoza – Loznica, Koncern Petar Drapšin – Mladenovac, Hemijska industrija Župa – Kruševac, IMT – Beograd, Zorka – Šabac, Utva avio-industrija – Pančevo, Minel transformatori – Ripanj, Livnica – Topola, IMT fabrika motokultivatora i motora – Knjaževac). Navela je da je trenutno u proceduri javna nabavka za uklanjanje i trajno zbrinjavanje opasne šljake jalovine iz rudnika kod Zajače (u vrednosti oko 240 miliona dinara). Radi se i na uklanjanju radioaktivnih gromobrana. Naglasila je da Ministarstvo aktivno implementira projekte iz fondova Evropske unije i bilateralnih donatora, koji imaju za cilj pojačanje kapaciteta i razvoj infrastrukture kod kontrole industrijskog zagađenja, zaštite i sprečavanja hemijskog udesa i uspostavljanja sistema EMAS, uspostavljanje sistema za monitoring, izveštavanje i verifikaciju za uspešnu implementaciju trgovine emisija gasova sa efektom staklene bašte, jačanje kapaciteta za sprovođenje prava Evropske unije i NATURA 2000, kao i izgradnje regionalne deponije Subotica (vrednosti 22 miliona evra), koja je juče zvanično počela sa radom. Navela je sve infrastrukturne projekte koji su planirani. Istakla je da je Republika Srbija prva država u regionu koja je dostavila nameravane količine smanjenja emisija gasovaa sa efektom staklene bašte Sekretarijatu Konferencije država članica Okvirne konvencije UN o klimatskim promenama. Informisala je Odbor da je Ministarstvo donelo 18 uredbi o proglašenju zaštićenih područja (6,4% teritorije Republike Srbije je pod zaštitom). Pohvalila je i rad Sektora inspekcije za zaštitu životne sredine. Istakla je i da je nastavljen rad na uspostavljanju regiona za upravljanje otpadom uz saradnju sa lokalnim samoupravama. Istakla je da su uspešno završeni i eksplaratorni i bilateralni skrining, na osnovu kojih je i izrađen Post-skrining dokument.

U diskusiji koja je usledila, učestvovali su: Gordana Čomić, Stana Božović, Aleksandar Vesić, Gordana Petković, Branislav Blažić, Mirko Popović, Tanja Petrović i Filip Radović.

Skrenuta je pažnja na to da je potrebno da se u izlaganju svi drže utvrđenog dnevnog reda, s obzirom na to da se radi o prvoj tački dnevnog reda.

Iznet je stav da je u izveštaju Evropske komisije navedeno da se ne može prijaviti ostvarivanje napretka u pogledu horizontalnog zakonodavstva, što znači da nema međusektorske saradnje, kao ni saradnje na različitim nivoima vlasti, kada je u pitanju zaštita životne sredine i postavljeno pitanje šta je potrebno učiniti da ovakva kvalifikacija ne bude i u narednom izveštaju Evropske komisije. Istaknuto je da bez primene zakona, nema ni napretka. U skladu sa tim što je u Izveštaju Evropske komisije navedeno da je godišnje ažuriranje podataka o kvalitetu vazduha pokazalo da je u sedam od osam urbanih aglomeracija u Srbiji prekoračena granica tolerancije za nekolicinu zagađivača, postavljeno je pitanje šta će biti preduzeto da se ovakva kvalifikacija ponovo ne nađe u narednom izveštaju. Ukazano je na to da je neophodan dijalog i u ministarstvima i u lokalnim sredinama, a i sa narodnim poslanicima, ako je potrebno da pruže podršku. Postavljeno je pitanje zašto Plan za kvalitet vazduha za Beograd još uvek nije usvojen i šta narodni poslanici mogu da učine da pomognu. Postavljeno je pitanje šta je potrebno uraditi da se deponije koje nisu u skladu sa pravnim tekovinama EU zatvore, što je navedeno kao potrebno u izveštaju. U pogledu kvaliteta voda, ne može se prijaviti nikakav napredak, a Nacionalna strategija i akcioni plan za zaštitu voda tek treba da budu usvojeni. Postavljeno je pitanje kako da dođe do napretka po ovom pitanju i šta koji od državnih organa treba da uradi. Ukazano je na to da je, kada se raspravljalo o Nacrtu zakona o izmenama i dopunama Zakona o zaštiti prirode na javnom slušanju Odbora, trajala rasprava o Predlogu zakona o ozakonjenju objekata u plenarnoj sali, pa su se u dve sale čule dve različite informacije o ozakonjenju objekata u zonama zaštite. U diskusiji je ukazano i na to da je izmenama Zakona o integrisanom sprečavanju i kontroli zagađivanja životne sredine iz marta meseca krajnji rok za dobijanje važeće dozvole za postojeće instalacije pomeren sa 2015. godine na 2020. godinu, pa Srbija još uvek nije ispunila obaveze koje proizlaze iz pravnih tekovina EU da ustanovi potpuno integrisan sistem izdavanja dozvola koji pokriva sve oblasti. Skrenuta je pažnja na primebde date kada je ovaj predlog zakona bio razmatran, koje su se pokazale kao osnovane. Po pitanju upravljanja hemikalijama, izmenama Zakona o hemikalijama i Zakona o biocidnim proizvodima je obezbeđeno jasno razgraničenje između ranije preklapajućih ovlašćenja u pogledu biocidnih proizvoda i dužnosti inspekcije za životnu sredinu, tržišne i sanitarne inspekcije i veterinarske inspekcije, a kapaciteti inspekcije za životnu sredinu ocenjeni su kao dovoljni, što je pohvaljeno. Pohvaljeni su i napori Vlade Srbije u oblasti civilne zaštite, usled čega je Srbija postala 33. zemlja učesnica u EU mehanizmu civilne zaštite u julu mesecu. Pozitivno je ocenjen i rad u oblasti klimatskih promena, ali je ukazano na to da se kod nas o klimatskim promenama malo govori i malo zna.

Pojašnjeno je da je u uvodnom izlaganju predstavnica Ministarstva želela da istakne timski rad svih u Ministarstvu i Agenciji za zaštitu životne sredine, pa je njeno izlaganje bilo šire od onoga što predstavlja prvu tačku dnevnog reda.

Ukazano je na to da Zakon o izmenama i dopunama Zakona o zaštiti životne sredine treba da prenese u naše zakonodvastvo one odredbe koje još uvek nisu transponovane, na šta je ukazano u Izveštaju Evropske komisije, kao i drugim zakonima koji su ili u proceduri ili u pripremi, kao npr. Predlog zakona o potvrđivanju amandmana na Konvenciju o proceni uticaja na životnu sredinu u prekograninom kontekstu. Takođe je ukazano i na to da je Plan za kvalitet vazduha za Beograd u izradi i da je predstavnik Ministarstva učestvovao u radnoj gupi koja radi na ovom planu. Istaknuto je da je uspostavljeno 10 regiona kada se radi o upravljanju otpadom, ali postoje problemi koji se odnose na dogovor jedinica lokalnih samouprava da se ujedinje u regione, što je preduslov za zatvaranje postojećih smetlišta i deponija. Navedeno je i da su u budžetu za sledeću godinu predviđena sredstva za izradu projekata sanacije i zatvaranje deponija za neke lokalne samouprave koje ne mogu same to da sprovedu. Kada se radi o integrisanom sprečavanju i kontroli zagađivanja životne sredine, ukazano je na problem koji se pojavljuje zbog nepotpune dokumentacije uz zahtev za dobijanje integrisane dozvole. Problem se javlja zbog nepostojanja sistema koji uređuje imovinsko-pravne odnose i nasleđene probleme, jer većina ovih objekata nema građevinsku dozvolu i nalaze se na prostoru koji je definisan kao pašnjak ili voćnjak, iako ova postrojenja postoje dugi niz godina, to zemljište nije privedeno nameni, pa postoji problem dostavljanja dokumentacije. Ukazano je i na to da su neka postrojenja u postupku privatizacije, što dodatno komlikuje postupak. Odbor je informisan o tome da je u toku Projekat preko Centra za čistiju proizvodnju uz pomoć Švedske razvojne agencije, koji se odnosi na farme. U okviru tog projekta izabrano je 10 farmi kokošaka gde će se sprovesti pilot projekat, koji će im pomoći da dobiju integrisanu dozvolu, pri čemu će se vršiti obuka za pripremu organa lokalnih samouprava. Ove farme će dalje prenostiti iskustva i na druge farme. Ukazano je na to da je za implementaciju potrebno mnogo finansijskih sredstava. Kada se radi o razgraničenju između ranije preklapajućih ovlašćenja u pogledu biocidnih proizvoda, ukazano je na to da su u Evropskoj uniji biociidni proizvodi prešli u nadležnost komisije nadležne za zdravstvo i više nisu u Poglavlju 27.

Kada se radi o horizontalnom zakonodavstvu, navedeno je da je u Izveštaju Evropske komisije konstatovano da nema napretka, sa jedne strane, ali i da Srbija održava visok nivo blagovremenog dostavljanja podataka Evropskoj agenciji za zaštitu životne sredine. Postoji preporuka da je potrebno unaprediti izveštavanje subjekata koji se bave poljoprivredom i rudarsvom. S obzirom na to da oblast životne sredine podrazumeva saradnju subjekata kako horizontalnu, tako i vertikalnu, neophodno je pojačati aktivnosti kontrole sprovođenja propisa koji se odnose na izveštavanje. Takođe je potrebno unaprediti kapacitete koji se odnose na učešće javnosti u procesu donošenja odluka, što će se postići izmenama i dopunama Zakona o zaštiti životne sredine, kojima se transponuju Direktiva o dostupnosti informacija o životnoj sredini i Direktiva o učešću javnosti u izradi planova i programa. Obuka državnih službenika na svim nivoima, posebno na lokalnom nivou, je kontinuiran proces i predstavlja jednu od ključnih mera po Post-skrining dokumentu. Jedna od mera je i izgradnja kapaciteta organa za širenje informacija o životnoj sredini. Jedan od postojećih mehanizama je i Eko-registar, koji se mora godišnje ažurirati. Navedeno je da su odobrena sredstva za otvaranje Arhus centra Beograd. Istaknuto je da predstoji izrada Strategije komunikacije u oblasti životne sredine. Oblast kvaliteta voda identifikovana je kao najslabija tačka. Planirana je izrada Nacionalne strategije i Akcionog plana za zaštitu voda, o kojoj je završena javna rasprava. Izrađen je i Plan upravljanja vodama za sliv reke Dunav, kao i Plan zaštite voda od zagađivanja, a završen je i Nacrt zakona o izmenama i dopunama Zakona o vodama. U toku je međusektorsko usklađivanje, a krajnji rok je 2018. godina. Postavlja se pitanje reda donošenja zakona, kako bi oni bili međusobno usklađeni. Jedna od važnih preporuka je uspostavljanje institucionalnog okvira za određivanje i uspostavljanje NATURA 2000. Da bi se ova preporuka sprovela, urađen je implementacioni plan za sprovođenje Direktive o pticama i Direktive o staništima, a započet je Projekat IPA 2012 NATURA 2000 koji će obezbediti jačanje kapaciteta za uspostavljanje institucionalnog okvira za određivanje i upravljanje budućim Natura 2000 oblastima, kroz koordinaciju svih institucija i umrežavanje podataka. Revizijom zakona o zaštiti prirode će se obezbediti pravni okvir za sprovođenje CITES konvencije. Navedeno je da je uspostavljeno Koordinaciono telo koje će koordinirati svim poslovima vršenja inspekcijskog nadzora. U oblasti civilne zaštite bilo je najviše aktivnosti. Predloženo je i formiranje Direkcije za upravljanje rizikom i vanrednim situacijama.

Na sonovu diskusije, predsednik Odbora je definisao nekoliko ključnih tačaka, kada je ova oblast u pitanju, za koje će se zalagati:

1. Neophodno je doneti nove zakone u toku sledeće godine. Da bi se to ostvarilo, Narodna skupština bi trebalo da jednu nedelju posveti tome da raspravlja o svim zakonima kojima se uređuje oblast životne sredine. Na taj način bi se utvrdilo gde sve dolazi do kolizije u raznim zakonima kojima se ova oblast uređuje, kako bi se one otklonile. Posle toga bismo izmenama zakona samo usklađivali naše zakonodavstvo sa propisima Evropske unije.

2. Neophodno je formiranje posebnog Ministarstva za zaštitu životne sredine, kao političkog autoriteta koji će moći da isprati zakonodavnu aktivnost koja je neophodna.

3. Neophodno je obezbediti stabilni izvor finansiranja u ovoj oblasti kroz Fond, koji bi predstavljao podršku investitorima, kao ulog sa kojim naša zemlja učestvuje u kapitalnim investicijama u ovoj oblasti (20% bilo bi učešće države iz sredstava ovog fonda, a 80% bi bilo finansirano od strane stranih investitora, koji bi sa sobom doneli i znanje potrebno za realizaciju kapitalnih projekata). Predložio je da država napravi jedinstvenu javnu nabavku za celu teritoriju za izgradnju regionalnih deopnija, kao i za pitanje rešavanja problema otpadnih voda.

4. Neophodno je pooštriti kaznenu politiku prema lokalnim samoupravama koje ne ispunjavaju zakonske obaveze.

5. Neophodno je uvesti ekologiju kao predmet u nastavni program.

6. Neophodno je bolje izveštavanje medija o životnoj sredini.

7. Neophodno je maksimizirati učešće javnosti.

Ukazano je na to da životna sredina Vladi nije prioritet, ali da to mora da postane prioritet, jer je životna sredina u Srbiji prilično ugrožena, a problemi se moraju rešavati. Konstatovano je da je bitan strateški okvir, ali i efikasan sistem finansiranja, a skrenuta je pažnja na to da postoji Nacionalni program za zaštitu životne sredine, a da nikada nije donet akcioni plan za njegovo sprovođenje. Ukazano je na to da se, prilikom izrade strategija, ne radi analiza onoga što je do sada postignuto. kada se radi o ogromnim sredstvima koja lokalne samouprave nisu namenski potrošile, istaknuto je da je neophodno uspostaviti nezavisnu i transparentnu kontrolu trošenja finansijskih sredstava, jer ako se sredstva ne troše namenski, narušava se princip „zagađivač plaća“. Ukazano je na to da se samo formalno ispunjava obaveza konsultovanja javnosti, kroz javne rasprave u postupku donošenja propisa. Skrenuta je pažnja na to da je Mišljenje Ministarstva finansija stiglo nakon završetka javne rasprave o nacrtima zakona, a u svom mišljenju ovo ministarstvo je konstatovalo da nije moguće uspostaviti fond predviđen nacrtom zakona koji je prošao proceduru javne rasprave. Ukazano je na to da se stiče utisak da Ministarstvu nije potrebna podrška organizacija civilnog društva. Postavljeno je pitanje šta je sa strateškom procenom uticaja za Plan unapređenja kvaliteta vazduha u Beogradu. Istaknuto je da je neophodno pojačati učešće javnosti, što se može učiniti i kroz učešće u radnim grupama za izradu dokumenata. Postavljeno je pitanje šta je sa Zakonom o odgovornosti za štetu u životnoj sredini i sa Zakonom o trgovini emisijama. Neophodno je predstavnike javnosti uključiti u ranoj fazi, dok su još sve opcije otvorene. Ukazano je na problematična rešenja u zakonima po kojima se Izveštaj o utrošenim sredstvima podnosi Vladi, a ne Narodnoj skupštini, koja mora da ima kontrolnu funkciju, kao predstavničko telo.

Konstatovano je da je bitno uspostavljanje institucionalizovanog dijaloga. Izneto je mišljenje da je zeleni budžetski fond, predviđen nacrtom zakona, dobar pomak, ali nije dovoljan. Sledeći korak treba da bude uspostavljanje autonomnog fonda. Ukazano je na to da će se, prilikom donošenja novih zakona u 2016. godini, stvoriti mogućnost nadogradnje kroz uspostavljanje autonomnog fonda. Istaknuto je da će zeleni budžetski fond imati mogućnost uključivanja zajmova i kredita, a služiće za finansiranje velikih kapitalnih projekata kroz programiranje i kompletnu analizu u odnosu na listu koju predlaže Ministarstvo. Odbor je informisan o tome da se dve godine pregovaralo sa Ministarstvom finansija oko uspostavljanja Zelenog fonda.

Ukazano je na visok stepen arogancije koji je Ministarstvo finansija pokazalo u vezi sa davanjem mišljenja o uspostavljanju Fonda prema Ministarstvu poljoprivrede i zaštite životne sredine, posebno zato što je dato po održanoj javnoj raspravi. Još jednom je apostrofirana potreba formiranja posebnog ministarstva i fonda, za šta Ministarstvo ima podršku organizacija civilnog društva. Ukazano je na to da je povećan procenat zaštićenih područja, odnosno da ima 18 novih zaštićenih područja, ali da postoji problem što se ni sa postojećom ne upravlja na adekvatan način, koji bi vodio efikasnijoj zaštiti prirode. Istaknuto je i da zaštita prirode takođe nije prioritet i da se često vidi kao suprostavljena drugim sektorima, kojima se daju prioriteti. Veliki problem je i nedostatak sredstava. Navedeno je da je 2015. godina u Evropskoj uniji, kada je zaštita prirode u pitanju, posvećena proveri da li direktive o pticama i staništima, na kojima se bazira zaštita prirode u Evropskoj uniji, ispunjavaju svoju svrhu. Zaključak je da su ove direktive zadovoljavajuće, kao i da je uspostavljanje ekološke mreže NATURA 2000 u zemljama članicama bilo efikasno, ali da problemi nastaju u implementaciji kada se mreža uspostavi. Istaknuto je da treba da učimo na njihovim primerima, kako bismo imali manje problema pri implementaciji direktiva. Jedan od uzročnika gubitka biodiverziteta je poljoprivreda, pa je neophodno da pronađemo modele saradnje ove dve oblasti koje su kod nas pokrivene jednim ministarstvom.

Konstatacija u Izveštaju da Srbija održava visok nivo i blagovremenost dostavljanja podataka Evropskoj agenciji za životnu sredinu (European Environment Agency) u okviru Evropske mreže za informacije i posmatranje životne sredine (European Environment Information and Observation Network; EIONET) istaknuta je kao pozitivan pomak i ukazano je na to da je naša Agencija za zaštitu životne sredine na 14. mestu po efikasnosti. Engleska agencija je jedno mesto iza naše, a oni imaju budžet od 800 miliona funti.

Druga tačka dnevnog reda - **Informacija o radu Ministarstva poljoprivrede i zaštite životne sredine, za deo koji se odnosi na zaštitu životne sredine, za period novembar 2014.-januar 2015. godine**

S obzirom na to da se u ranijoj diskusiji povodom prve tačke dnevnog reda govorilo i o tromesečnoj informaciji koja predstavlja drugu tačku dnevnog reda, dalje diskusije nije bilo.

Na predlog predsednika Odbora, Odbor za zaštitu životne sredine odlučio je većinom glasova (devet glasova za i jedan glas protiv) da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva poljoprivrede i zaštite životne sredine za period novembar 2014. - januar 2015. godine i odlučio da je prihvati.

Treća tačka dnevnog reda - **Informacija o radu Ministarstva poljoprivrede i zaštite životne sredine, za deo koji se odnosi na zaštitu životne sredine, za period februar-april 2015. godine**

S obzirom na to da se u ranijoj diskusiji povodom prve tačke dnevnog reda govorilo i o tromesečnoj informaciji koja predstavlja treću tačku dnevnog reda, dalje diskusije nije bilo.

Na predlog predsednika Odbora, Odbor za zaštitu životne sredine odlučio je većinom glasova (devet glasova za i jedan glas protiv) da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva poljoprivrede i zaštite životne sredine za period februar-april 2015. godine i odlučio da je prihvati.

Četvrta tačka dnevnog reda - **Informacija o radu Ministarstva poljoprivrede i zaštite životne sredine, za deo koji se odnosi na zaštitu životne sredine, za period maj-jul 2015. godine**

U diskusiji su učestvovali: Mirko Petrović i Aleksandar Vesić.

Postavljeno je pitanje šta podrazumeva rad na zakonu o strateškoj proceni uticaja, što je navedeno u ovoj informaciji o radu Ministarstva. Predloženo je da se u radnu grupu koja na tome radi uključe predstavnici svih sektora, kako bi mogli da daju svoj doprinos. Ponuđena je podrška i pomoć organizacija civilnog društva.

Objašnjeno je da je rad na ovom zakonu u međuvremenu obustavljen jer su se otvorila mnoga pitanja. Ukazano je na to da lokalne samouprave najčešće pribegavaju donošenju odluke o tome da nije potrebna strateška procena uticaja pri izradi njihovih dokumenata. To ne rade službe iz oblasti zaštite životne sredine na lokalnom nivou, već to rade oni nadležni za urbanističke planove. Takođe je ukazano na to da se i na nivou države donose određeni planovi i programi, a da nadležni organ donese odluku o nepristupanju izradi strateške procene uticaja. Istaknuto je da je neophodno donošenje odgovarajućih podzakonskih akata koji će definisati za koje planove se obavezno mora izraditi procena uticaja. Ukazano je na to da je Akcioni plan za sprovođenje Nacionalnog programa za zaštitu životne sredine završen, ali je dobio negativno mišljenje Ministarstva finansija, jer nije iskazano koliko će koje aktivnosti koštati u periodu od pet godina, jer ovaj program obuhvata i saobraćaj, i infrastrukturu, i energetiku i dr. oblasti, pa je neophodno uspostaviti komunikaciju sa ostalim resorima koji treba da procene koliko će njihove aktivnosti koštati, dok Ministarstvo finansija prepoznaje finansiranje za jednu godinu i projekciju za još dve, a ne prepoznaje planiranje za pet godina. Zatražena je pomoć Kancelarije za evropske integracije, kada su u pitanju programi u ovoj oblasti zbog dugoročnosti finansiranja, kako bi se iznašla mogućnost da Ministarstvo finansija da pozitivno mišljenje, pa makar bilo i uslovljeno. Skrenuta je pažnja na to da nemamo ni finansijskih stručnjaka koji nam mogu pomoći da procenimo koliko šta košta u planiranju u ovoj oblasti.

Na predlog predsednika Odbora, Odbor za zaštitu životne sredine odlučio je većinom glasova (devet glasova za i jedan glas protiv) da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva poljoprivrede i zaštite životne sredine za period maj-jul 2015. godine i odlučio da je prihvati.

Prva tačka dnevnog reda **– Razno**

Narodni poslanik Gordana Čomić ukazala je na problem divlje deponije kod izlaza za Nove Banovce, na putu Beograd - Novi Sad, koja je pre pet godina počela da raste a sad se usedmostručila, kao na „case study“. Istakla je da je, kada je postavila poslaničko pitanje o tome Ministarstvu, upućena na lokalnu samoupravu, koja joj nije dala nikakav odgovor. Na ponovljeno pitanje, dobila je od Ministasrstva odgovor o drugoj deponiji kod Stare Pazove. Kasnije je upućena da pitanje postavi Pokrajinskoj Vladi jer se radi o Vojvodini. Pozvala je prisutne da se svakog meseca na toj deponiji održava sastanak, na kom bi učestvovali i predstavnici Ministarstva i lokalne samouprave, jer bi na taj način svi mogli da mere napredak po ovom pitanju. Predložila je da svako ko tuda prolazi fotografiše tu deponiju i da tu sliku drži u kancelariji jer se tako može videti progres u ovoj oblasti. Istakla je da se na uklanjanje deponija stalno bacaju pare.

Željko Pantelić, pomoćnik ministra, Sektor inspekcije za zaštitu životne sredine, izneo je svoje viđenje ovog problema, istakavši da se priča o smetlištima svodi na to da para nema, da odgovornosti lokalnih samouprava nema, da svi čekaju da im neko napravi regionalnu deponiju iz donacija iz inostranstva. Sve se spušta na nivo inspekcija, bez realnih instrumenata kojima bi se donosioci odluka u lokalnim samoupravama prinudili da nešto urade i rezultira prebacivanjem odgovornosti. Istakao je da je rešenje ovog problema u tome da se, prilikom izrade zakona, ne samo iz oblasti životne sredine, nego i prilikom izmene Zakona o komunalnim delatnostima, inspekciji daju realna ovlašćenja. Donošenjem Zakona o inspekcijskom nadzoru, formirano je Koordinaciono telo i radne grupe i uspostavljena praksa odlaska u zajedničke inspekcije (lokalni i republički inspektori i komunalni i za životnu sredinu), nakon čega su došli do zaključka da, u postojećem sistemu, nema nikakvog rezultata. Naglasio je da je potrebno pooštriti kaznenu politiku prema donosiocima odluka na lokalu koji ne žele da poštuju zakone, kroz izmene svih propisa koji se odnose na ovu oblast, koje je prethodno neophodno međusobno uskladiti.

Sednica je završena u 13,22 časova.

SEKRETAR PREDSEDNIK

Milica Bašić dr Branislav Blažić